# LT vz. 35

| LT vz. 35 |
| --- |
| LT vz. 35, vojenské múzeum v Belehrade. Tento konkrétny tank pochádza z povstaleckého pancierového vlaku Hurban. |
| **Základná charakteristika** |
| Posádka | 4 muži (veliteľ, nabíjač, vodič, radista) |
| Dĺžka | 4900 mm, |
| Šírka | 2100 mm |
| Výška | 2350 mm |
| Hmotnosť | 10 500 kg |
| **Pancierovanie a výzbroj** |
| Pancierovanie | max. 25 mm (nitované a skrutkové pláty) |
| Hlavná zbraň | kanón 37 mm Škoda A-3 s drážkovanou hlavňou L/40 (nemecké označenie 3,7 KwK 34(t) L/40) so zásobou 80 nábojov, námer dela -10 stupňov až -+25 stupňov |
| Sekundárne zbrane | 2xguľomet ZB 35 alebo 37 (nemecké označenie MG 35(t) alebo MG 37(t)) s počtom nábojov 2 500 |
| **Pohon a pohyb** |
| Pohon | Benzínový 6-valcový motor Škoda T 11 chladený kvapalinou 88,2 kW pri 1 800 ot/min |
| Odpruženie | torzné tyče - Christie |
| Max. rýchlosť | 34 km/h po kvalitnej ceste, 19 km/h v teréne |
| Pomer výkon/hmotnosť |  |
| Dojazd | 190 km po kvalitnej ceste, 120 km v teréne |
| Priechodnosť | svah so sklonom 60%, steny 80 cm, brody 90 cm, okopy 200 cm |

**LT vz. 35** (Ľahký tank vzor 35) bol československý ľahký tank, ktorý bol sériovo vyrábaný firmou Škoda od roku 1936. Po obsadení Česko-Slovenska bol prevzatý nemeckou armádou pod označením Panzerkampfwagen 35(t). Všeobecne bol ohodnotený ako kvalitný, ale stále nedokonalý (hlavne kvôli problémom s príliš komplikovaným a poruchovým podvozkom) a od roku 1938 ho Nemci začali nahrádzať zástupcom ďalšej generácie československých ľahkých tankov – typom LT vz. 38 (v nemeckej terminológii Panzerkampfwagen 38(t)). Tanky LT-35 sa ako **Pz. 35(t)** (*Panzerkampfwagen 35 (tschechisch)*) zúčastnili bojov v radoch Wehrmachtu v Poľsku a pri francúzskom ťažení. 155 strojov sa ešte zúčastnilo prvých fáz útoku na ZSSR, tu už však bolo zjavné, že nie sú schopné plniť svoju úlohu v boji proti technicky vyspelejším zbraniam nepriateľa a tak boli postupne stiahnuté z frontu.

## Vývoj

LT vz. 35 bol skonštruovaný v českej fabrike Škoda a produkovaný od roku 1936. Okolo 300 tankov bolo vyrobených pre Česko-slovenskú armádu a 126 pre Rumunsko (pod označením Škoda R-2). Československá armáda si prvýkrát objednala tanky LT vz. 35 v októbri 1935. Ďalších 136 bolo objednaných o trochu neskôr. Rumunská objednávka na 126 tankov bola taktiež podaná v októbri roku 1935. Výroba tankov pokračovala aj pri okupácii Česka Nemeckom, počas ktorej bolo vyrobených ďalších 219 tankov pre Wehrmacht.

## Varianty

* Š-II-a – pôvodné označenie prototypov
* LT vz. 35 – prvotné česko-slovenské označenie (37 mm A-3 kanón)
* LT vz. 35 (kanón A-7) – exportný typ, s lepším 37 mm A-7 kanónom
* LT-35 – označenie tanku v slovenskej armáde
* Panzerkampfwagen 35(t) – nemecké označenie pre typ
* Panzerbefehlswagen 35(t) – nemecký veliteľský variant
* Mörserzugmittel 35(t) – nemecký obrnený mínometný ťahač
* T11 – alternatívne označenie pôvodných modelov, používané Bulharskom (s kanónmi A-3 a A-7)
* R2 – rumunské označenie tanku
* TACAM R2 – rumunský stíhač tankov na podvozku R-2
* T21 – väčší prototyp, vyrábaný v Maďarsku ako Turan

## História

Tanky LT vz. 35 boli používané Česko-slovenskou armádou od roku 1937 do roku 1939.

V roku 1939 boli všetky preživšie tanky prevzaté nemeckou armádou a používané pod označením Pz. 35(t) nemeckými obrnenými jednotkami. Tieto tanky slúžili v nemeckej armáde pri útoku na Poľsko (1939), Francúzsko (1940) a ZSSR (1941). Tanky Pz. 35(t) neboli vhodne izolované pre studené veterné podmienky v Sovietskom zväze, boli preto čoskoro stiahnuté od frontových jednotiek a nasadené ako podporné vozidlá pre tylové zložky vojska.

## V slovenskej armáde

Keďže výroba tanku LT vz, 38 sa ešte len rozbiehala, po vzniku Slovenského štátu tvoril tank LT vz. 35 základ nášho tankového vojska. Slovensko zdedilo 52 týchto tankov. V slovenskej armáde dostal typ označenie LT-35. Spolu s tankami LT-38 a LT-40 boli tanky LT-35 nasadené slovenskou armádou na východnom fronte. V rámci Rýchlej skupiny pôsobila spočiatku dvojica rôt s 30 tankami LT-35. Ich počet sa však postupne zmenšoval. Keďže rýchlo zastarávali, od roku 1942 sa používali už len k výcviku.

## Tanky LT-35 v Slovenskom národnom povstaní

Tankový vozeň pancierového vlaku Štefánik. Na fotke vidno vežu z tanku LT-35, vo vnútri sa však nachádza kompletný tank
To sa však zmenilo so začiatkom Slovenského národného povstania. V deň vyhlásenia povstania bolo v kasárňach v Turčianskom sv. Martine 46 tankov LT-35, z toho cca 5 bojaschopných. Tanky boli nasadené do ostrého boja a viaceré boli zničené. Viacero poškodených tankov bolo neskôr zakopaných a využitých ako obranné postavenia.

Ďalšie tanky LT-35 poslúžili ako základ tankových vozňov pancierových vlakov. Zaujímavosťou je, že vlaky nevyužívali demontované tankové veže, ale, že vo vozňoch sa nachádzali celé tanky. Tank bol naložený na plošinový vozeň a okolo neho bola postavená plechová skriňa, z ktorej trčala len veža. Na Slovensku sa tak dodnes zachoval jeden tank LT-35, ale verejnosť z neho môže vidieť len vežu, keďže je ukrytý v tankovom vozni pancierového vlaku Štefánik. Tento vlak je vystavený v Múzeu Slovenského národného povstania v Banskej Bystrici. Tank z povstaleckého pancierového vlaku Hurban sa nachádza vo vojenskom múzeu v Belehrade.

## Referencie

## Iné projekty

Commons* Commons ponúka multimediálne súbory na tému **Panzer 35(t)**

## Externé odkazy

* Článok o LT-35 aj s dobovými fotkami na www.fronta.cz